L'alcaldable del PSC, Jaume Collboni, ha descartat aquest dijous donar suport a la candidata de BComú, Ada Colau, si socialistes i comuns no tanquen un acord abans de la investidura. En una intervenció a l'inici de la sessió extraordinària del Consell de Federació del PSC en què els socialistes votaran si avalen les converses ja començades per formar un govern amb BComú, Collboni ha apostat per fer un "tàndem progressista" amb BComú amb l'objectiu de desenvolupar una "agenda pel canvi" i fer "polítiques valentes al servei de la ciutadania". "No serà un problema qui va davant i qui va darrere, per això han parlat les urnes", ha dit l'alcaldable del PSC, que ha reivindicat la necessitat de fer un govern amb els comuns davant la "incapacitat de l'independentisme per governar". Sobre l'estat de les converses amb BComú, Collboni ha assegurat que "no hi ha res fet" i que "es preveu que no sigui gens fàcil". Per Collboni, el resultat de les eleccions del 26 de maig mostra una aposta dels barcelonins per les forces d'esquerres no independentistes. "Els barcelonins no han votat majoritàriament opcions independentistes i sí han votat opcions progressistes", ha assegurat el candidat socialista, que ha defensat l'acord amb els comuns perquè "escolta el mandat de la ciutadania".   Entre les qüestions que ha dit que haurien de ser prioritàries per al govern de la ciutat, es troba l'habitatge, l'ocupació, la seguretat, la crisi climàtica i la lluita contra les desigualtats, que segons l'alcaldable del PSC, hauria de ser la "bandera" del govern entre socialistes i comuns.  A més, Collboni ha reivindicat el govern de coalició perquè Barcelona no estigui "subordinada al conflicte", cosa que ha considerat que passaria si hi ha un alcalde independentista. En aquest sentit, el candidat socialista ha criticat la "inoperància" i els "incompliments" de la Generalitat amb el consistori barceloní i ha defensat que un alcalde independentista no "exigirà" a la Generalitat els "deutes" que té amb Barcelona.  Preveu unes negociacions "gens fàcils" amb els comuns Pel que fa a les converses amb els comuns, Collboni ha assegurat que "no hi ha res fet" i ha previst que "no siguin gens fàcils". "Per nosaltres no quedarà, treballarem fins al darrer moment", ha dit Collboni, que ha marcat el límit en el 15 de juny, dia de la investidura, per assolir un acord de govern amb BComú i donar suport a la investidura de Colau.

Summary: Collboni descarta donar suport a Colau si comuns i socialistes no tanquen un acord abans de la investidura


Les dues candidatures que aspiren a dirigir el Partit Demòcrata Català (PDC) han carregat aquest dijous contra l'actuació del seu partit al Congrés amb la votació de la mesa. "No es pot tractar la gent d'idiota", ha dit l'alcalde d'Igualada, Marc Castells, membre de la llista encapçalada per Marta Pascal i David Bonvehí. En declaracions a Catalunya Ràdio, Castells ha garantit que si la seva candidatura surt escollida, aquestes situacions no es tornaran a permetre. "La gent necessita que se'ls digui les coses pel seu nom. No hagués costat res, ho hem fet molt malament", ha opinat. Per la seva part, el candidat a coordinador general i líder de Reagrupament, Ignasi Planas, s'ha queixat que no s'hagi dit tota la veritat. "És inacceptable que tinguem una nebulosa respecte al que s'ha fet, és una falta de respecte als nostres votants", ha remarcat.

Summary: Les candidatures per dirigir el PDC critiquen l'actuació al Congrés: "No es pot tractar la gent d'idiota"


La Perla 29 estrena temporada a la Biblioteca de Catalunya el proper 10 de novembre amb el muntatge ‘Al nostre gust’. Una obra feta de retalls, com un viatge per diversos referents teatrals (Shakespeare, Txèkhov, Di Filippo, etc.), que pren –i modifica- el nom de l’obra que originalment anaven a construir Oriol Broggi i els sis actors participants, ‘Al vostre gust’, de William Shakespeare. Una proposta “arriscada i valenta” a la recerca de “formes noves” de fer teatre, ha explicat Broggi aquest dimecres, amb què poder “assaborir el vell ofici de l’actor” en l’exercici complicat de saltar de personatge a personatge, per transmetre “idees” més que paraules o escenes concretes de la història del teatre.

Summary: Broggi estrena temporada a la Biblioteca de Catalunya amb ‘Al nostre gust’, un viatge per referents teatrals


El Centre Experimental de la Cinematografia i les Arts Audiovisuals de Catalunya tindrà la seva seu a Lleida, al Magical Media del Parc Científic de Gardeny. Així s'ha anunciat aquest dilluns després de la signatura del conveni entre el Parc, la Paeria, la Universitat de Lleida (UdL) i el Col·legi de Directors de Cinema de Catalunya. El president d'aquest darrer ens, Santi Lapeira, ha destacat que tot i ser un projecte ''modest és ambiciós'' i sense entrar al detall sobre les primeres propostes que s'hi desenvoluparan s'hi que ha concretat que els tres pilars bàsics de la iniciativa, pionera al país, seran la ''formació', el laboratori de creació i l'impuls de la producció''. Els promotors del projecte han escollit Lleida per les instal·lacions que ofereix el Magical però també per la possibilitat de ''descentralitzar el centre de producció'' com es fa a països del nord com Alemanya.

Summary: Lleida acollirà la seu del Centre Experimental de Cinematografia i les Arts Audiovisuals de Catalunya


La Generalitat ha obert una convocatòria de subvencions dirigida als promotors privats que vulguin construir habitatge de lloguer amb protecció oficial. S’hi poden acollir promotors, tant persones físiques com jurídiques, que promoguin aquest tipus d’habitatge per un període mínim de 25 anys destinat a persones amb ingressos per sota dels 33.838 euros anuals, segons la tipologia de l’ajut. La convocatòria, amb fons procedents del Pla estatal d’habitatge 2018-2021, té la voluntat de continuar treballant en l’ampliació de l’oferta de pisos assequibles de lloguer, un dels principals eixos d’actuació en matèria d’habitatge que està potenciant el Govern, segons indica l'executiu català. Els habitatges que es construeixin no poden superar els 90 metres quadrats (tot i que poden tenir annexos vinculats de fins a 12,5 si són trasters, i de fins a 8 si són aparcaments) i han de disposar d’una certificació energètica A o B. Així mateix, les rendes dels llogaters no poden superar els límits establerts i aquests han d’estar inscrits en el Registre de sol·licitants d’habitatges amb protecció oficial. Aquestes subvencions permeten als promotors accedir a ajuts amb un import més o menys elevat en funció de la quota mensual que podran cobrar posteriorment als llogaters. La convocatòria estableix que, entre els factors que ponderaran a l’hora d’atorgar les subvencions, es troben el municipi, el tipus de promotor, el termini durant el qual es destinaran els habitatges a lloguer protegit (que no pot ser inferior als 25 anys, però que pot arribar a ser indefinit), i el tipus de certificació energètica que ofereixi el projecte.   Així, hi ha dues modalitats de subvenció a les quals es poden acollir els promotors, una que permet rebre 350 euros per metre quadrat amb un màxim de 36.750 per habitatge, que no pot superar el 50% de la inversió, i una altra que permet rebre 300 euros per metres quadrat amb un màxim de 31.500 euros per habitatge sense que superi el 40% de la inversió. En el primer cas, els promotors han de respectar uns lloguers mensuals màxims establerts en funció de la zona on es trobi l’habitatge. Els pisos s’han de destinar a llogaters amb unes rendes per sota de 2,83 vegades l’Indicador de Renda de Suficiència de Catalunya (IRSC). En el segon cas, els lloguers mensuals màxims són una mica superiors però també venen establerts segons les zones. Els ingressos màxims dels llogaters també poden ser una mica superiors, de fins a 4,25 vegades l’IRSC.

Summary: Nova convocatòria per subvencionar la construcció d'habitatges amb protecció oficial de lloguer


Els trens de la R11 (Barcelona Sants-Portbou), R8 (Martorell-Granollers Centre), R2 (Castelldefels-Granollers Centre) i R2 nord (Aeroport-Maçanet/Massanes) acumulen aquest diumenge retards de 30 minuts de mitjana –amb màxims de 45 minuts- per un atropellament mortal a l'estació de Montmeló. Segons ha informat Renfe, el succés s'ha produït pels voltants de les 12 del migdia a l'andana de l'estació de Montmeló. A la R11 s'han fet desviaments puntuals d'alguns trens per via Mataró entre Maçanet i Clot-Aragó (ha estat el cas del tren Portbou 10:33 - B. Sants 13:09 i B. Sants 11:46 - Cerbère 15:26). En el cas de la R8, R2 i R2 nord la circulació de combois és per via única entre Mollet i Granollers Centre. Paral·lelament a la R3 (L'Hospitalet de Llobregat-Puigcerdà per Vic) es registren demores de més de 15 minuts per una incidència a les instal·lacions entre la Garriga i les Franqueses.

Summary: Retards de més de 30 minuts als trens de la R11, R8 i R2 per un atropellament a Montmeló


El líder del PSOE i candidat a la presidència del govern espanyol, Pedro Sánchez, ha tancat aquest dissabte l’acte central de campanya del PSC. I ho ha fet proclamant que “Espanya no es pot governar si no s’estima Catalunya”. Davant unes 2.000 persones -1.500 menys de les que va aconseguir posar a la Vall d’Hebron pel 20-D i 3.000 menys de les que va reunir Alfredo Pérez Rubalcaba al 2011-, Sánchez ha alertat que un executiu liderat per Podem no és l’opció adequada per fer front al del PP de Mariano Rajoy. “La solució a un govern de dretes és un govern d’esquerres i no un govern presidit pel rancor”, ha sentenciat, tot afegint que només el vot als socialistes garantiria un “canvi” en el tracte de l’Estat cap a Catalunya.  El candidat socialista a la presidència del govern ha volgut aprofitar l’únic acte que farà en aquesta campanya a Catalunya per intentar demostrar que el vot al PSC és el que millor pot servir per tenir un govern espanyol amable amb els catalans. “La solució a un govern de dretes és un govern d’esquerres, i no un govern presidit pel rancor”, ha dit per fer valer el paper socialista per davant del d’Units Podem i Pablo Iglesias.  A més, ha assegurat que “tenen raó rels que diuen que el proper govern dependrà del PSOE”. “Sí, dependrà dels milions de votants del PSOE, perquè si sortim a votar hi haurà un govern progressista presidit per un socialista”, ha cridat.  En la mateixa línia, Sánchez ha carregat contra el PP de Mariano Rajoy per haver capitanejat un executiu de l’Estat “que ha dit que no a la reforma de la Constitució, a un nou finançament autonòmic, a la reforma del Senat, al corredor mediterrani, a la singularitat de Catalunya, als drets històrics o al català”. “Per això Catalunya es mereix un sí, i l’únic sí que garanteix el canvi és el del Partit Socialista”, ha sentenciat per intentar evidenciar que amb el PSOE a la Moncloa el tracte a Catalunya seria diferent.  Ha estat en aquest moment quan Pedro Sánchez, entre els aplaudiments dels assistents, ha proclamat que “Espanya no se pot governada si no s’estima a Catalunya”. Sense referències a C’s Com ve sent habitual el tota la campanya de Meritxell Batet, tampoc a l’acte central hi ha hagut referències a C’s, i molt menys per criticar-los. Ni tan sols en el discurs de Pedro Sánchez s’ha fet referència al partit d’Albert Rivera, continuant així el silenci de la campanya socialista respecte de Ciutadans.

Summary: Pedro Sánchez: “Espanya no es pot governar si no s’estima Catalunya”


El portaveu adjunt d’ERC al Congrés dels Diputats, Gabriel Rufián, ha celebrat aquest divendres l’anunci de desarmament definitiu per part d’ETA i ha felicitat l’esquerra abertzale per la tasca feta en aquesta direcció. “Tan de bo sigui un punt d’inflexió”, ha dit Rufián, que ha apuntat que el dia d’avui és un “molt bon dia”. “Hem intentat lluitar juntament a la resta de forces democràtiques amb humilitat i també amb fermesa per un dia com aquest i per normalitzar el que passa i passarà a Euskal Herria”, ha sentenciat.

Summary: ERC  espera que l'anunci d'ETA sigui un “punt d’inflexió” per “normalitzar el que passa i passarà a Euskal Herria”


L'Escola d'Hoteleria i Turisme de Lleida és l'escenari aquest dilluns de la 28a edició del Concurs Joves Cuiners Àngel Moncusí. Enguany el certamen, organitzat per la Federació d'Hostaleria de Lleida amb la col·laboració de l'Escola d'Hoteleria, compta amb 14 participants inscrits, tots ells menors de 29 anys i procedents de diferents restaurants i hotels de la demarcació de Lleida, així com de la mateixa Escola d'Hoteleria i Turisme de Lleida, els quals hauran de demostrar la seva creativitat i tècnica a la cuina. L'objectiu del concurs, un dels concursos de cuina més antics i consolidats a Catalunya, és promoure la creativitat culinària i les possibilitats dels productes locals lleidatans. En aquesta edició, els participants hauran d'elaborar un plat amb principal amb espatlla de xai, i uns postres amb pera de Lleida. El jurat del concurs l'integren els xefs dels tres restaurants lleidatans amb estrella Michelin: Xixo Castaño del Malena  de Gimenells, Zaraida Cotonat del Fogony de Sort, Robert Vidal de La Boscana  de Bellvís, a més d'Albert Capdevila, guanyador del Concurs Angel Moncusí 2016. Així mateix, Jordi Pallàs del restaurant Aimia (Lleida) i Gonzalo Ferreruela del restaurant Ferreruela (Lleida), composen el jurat tècnic.

Summary: 14 participants es disputen la 28a edició del Concurs Joves Cuiners Àngel Moncusí de Lleida


El tribunal d'Apel·lació de Brussel·les ha acceptat el recurs de la defensa de Carles Puigdemont contra la decisió de tancar el cas de les balises i ha ordenat noves investigacions. "Hem guanyat el recurs contra el tancament de la investigació per les balises de seguiment il·legals presents al cotxe del president en territori belga. La investigació es reobre i el jutge ha ordenat mesures addicionals per trobar els responsables d'aquests crims", ha dit l'advocat belga Simon Bekaert a Twitter. Segons ha pogut saber l'ACN de fonts coneixedores del cas, el jutge ha demanat interrogar la representant de l'empresa italiana que va vendre les balises, els representants de tres empreses que van vendre parts dels components dels dispositius, i identificar els usuaris d'una sèrie de telèfons que surten a la investigació.   El 7 de febrer del 2018 el mosso que acompanyava Puigdemont a Bèlgica, Lluís Escolà, va detectar una primera balisa sota del para-xoc posterior del Renault Espace on viatjava el 130è president de Catalunya. L’endemà, amb agents especialistes de la policia federal belga, en van descobrir una segona dins del motor d’un altre dels vehicles de Puigdemont, un Renault Laguna.  La investigació de la policia belga va considerar que les balises eren “de material d’alta qualitat”, van ser col·locades per “professionals entrenats” que podrien haver treballat, alhora, amb altres còmplices “amateurs discrets”. Per exemple, els investigadors belgues se sorprenien que un equip capaç de col·locar balises dins de dos cotxes de Puigdemont el seguissin, alhora, físicament pels carrers de Brussel·les -i en una de les ocasions, sent detectat pel propi equip de Puigdemont.  Balises, targetes SIM i un hotel  L'anàlisi de les dues balises localitzades i l’activitat de les targetes SIM que hi havien estat en contacte, que arribaven fins a vuit, va permetre als investigadors determinar que hi hauria hagut almenys sis dispositius: tres LISA-U200 fabricats per l’empresa suïssa U-blox AG i tres mòbils Alcatel OT 1016G de TCL. Algunes targetes SIM es van utilitzar en més d’un dispositiu, segons les investigacions.

Summary: La justícia belga accepta el recurs de Puigdemont en el cas de les balises i ordena noves investigacions


La plataforma Aturem la C-32, contrària a la prolongació de l'autopista fins a Lloret de Mar, proposa que es pugui fer la consulta popular el 20 de desembre, coincidint amb les eleccions generals. L'entitat celebra que el ple de Blanes hagi aprovat realitzar la votació popular, sis mesos després de rebutjar-la. Tot i això, critiquen que "manca voluntat política". "Ens inquieta, no tenim massa clar que els governs de Lloret de Mar i Blanes vulguin fer la consulta en 90 dies, tal i com s'han compromès", ha explicat un dels portaveus de l'entitat, Jordi Gaitán. A patir d'ara arrencaran una campanya informativa per divulgar les alternatives que proposen i que es basen en desdoblar les carreteres existents. Aquest passat dijous, el ple de Blanes va aprovar amb els vots a favor d'ICV-EUiA, Esquerra, Batega per Blanes, Ciutadans, la CUP i el PP fer la consulta sobre la prolongació de l'autopista C-32 que havia proposat la plataforma Aturem la C-32. Una ampliació que compta amb el vistiplau i el suport del Departament de Territori i Sostenibilitat i dels dos equips de govern dels consistoris selvatans.  El passat abril, la moció va ser vetada pel PSC i CiU a Blanes, les formacions que integraven l'equip de govern, però aquest cop l'oposició ha aprofitat el fet que els dos partits governen en minoria per tirar endavant aquesta iniciativa. Tot i això, aquesta segona vegada, el PSC i CiU tampoc van donar el seu suport i es van abstenir ja que consideren que la perllongació de l'autopista és la millor solució als problemes de trànsit que hi ha entre Blanes i Lloret de Mar.  "Estem relativament contents perquè vam aconseguir una cosa que perseguíem des de fa mesos. Ara tant Lloret de Mar com Blanes han aprovat per ple la demanda d'una moratòria del projecte i que es faci la consulta", ha explicat un dels portaveus de la plataforma opositora, Jordi Gaitán.  En aquest sentit, des de l'entitat han criticat les darreres paraules del conseller en funcions de Territori i Sostenibilitat, Santi Vila, que va assegurar que la prolongació "estava a punt i s'havia de fer". "No ens agrada gens que el conseller digui que no atendrà el que diuen els consistoris quan, precisament, hem fet tota aquesta mobilització perquè ell va dir que si el territori demanava que no calia fer res; no es faria", ha lamentat Gaitán. Des del principi de les mobilitzacions, Vila va assegurar que tindria en compte la posició dels dos consistoris a l'hora de tirar endavant aquest projecte.  Ara fa pocs dies, la plataforma va donar a conèixer el seu estudi en el qual asseguraven que no era necessària l'ampliació de l'autopista perquè la majoria dels vehicles no utilitzarien el nou vial. D'altra banda, aquest passat dijous, van sortir a la llum els detalls d'un estudi elaborat per l'empresa Mcrit- i encarregat per l'Ajuntament de Lloret de Mar- que assegurava que el perllongament era la millor opció per descongestionar el trànsit entre Blanes i Lloret de Mar. "Mirarem les dades amb lupa, no entenem perquè han trigat tant a publicar-lo i no ens sorprèn que diguin el que vol el consistori", ha comentat Gaitán qui ha avançat que durant la propera setmana publicaran un comunicat on analitzaran en profunditat aquest estudi.  "Evidentment la voluntat política dels partís de govern de Lloret de Mar i Blanes ens inquieta i no tenim massa clar que persegueixin l'execució d'un mandat de govern, no tenim clar que vulguin fer la consulta en 90 dies tal i com s'han compromès", ha comentat Gaitán. A més, des de la plataforma reclamen als dos consistoris que siguin "transparents" i "no facin campanya" per una de les opcions.  "Ens sabria greu que els dos ajuntaments no es posessin al capdavant del projecte i hagués de ser la plataforma qui hagués d'organitzar la consulta", ha afegit el portaveu. Per tot això, des de l'entitat esperen que els consistoris reclamin a la Generalitat una moratòria del projecte d'ampliació, tal i com han acordat i es marca en la moció aprovada. A partir d'ara, l'entitat farà una campanya informativa per divulgar les alternatives que proposen i que es basen en desdoblar les carreteres existents.

Summary: Aturem la C-32 proposa fer la consulta el 20 de desembre i critica la "manca de voluntat política"


El Ministeri d'Agricultura i l'administració xinesa han signat aquest dimecres de manera oficial el protocol d'exportació de préssecs i prunes a la Xina. Gràcies a aquesta signatura l'estat espanyol esdevé el primer de la UE en poder exportar fruita d'os al mercat xinès. En total són dinou les empreses catalanes que s'han inscrit al registre per poder exportar al país asiàtic i que ja ho podran fer aquesta campanya d'estiu. Afrucat considera "estratègica" l'obertura de mercat xinès, de la qual l'entitat "fa més de 9 anys que va al darrera", perquè el protocol arriba en un moment "crucial" en què les empreses fructícoles "tenen un gran mercat, com és el rus, que romandrà tancat per tercer estiu consecutiu i deixarà de consumir els més de 50 milions de quilos de fruita d'os" que se li enviaven des de l'Estat, segons ha dit Manel Simon, director d'Afrucat. Després de la signatura del protocol, l'Associació Empresarial de Fruita de Catalunya (Afrucat) recomana a les empreses una "molt bona selecció varietal" donat que es tracta "d'un mercat molt llunyà, amb 28 dies de trànsit, en els casos més favorables, als quals s'ha d'afegir la desaduanització". També cal tenir en compte que els préssecs i prunes són un producte "molt perible" i que "no es comporten de la mateixa manera les varietats més primerenques i les més tardanes", segons Simon. Tot i això, aquests enviaments es poden dur a terme "amb total garantia" ja que, de fet, ja s'està enviant fruita d'os al mercat sud-americà, on el viatge fins a Brasil, per exemple, és de 30 dies en aquests moments, ha remarcat el director d'Afrucat. Manel Simon ha remarcat que la Xina és un mercat amb un gran potencial demogràfic "que valora especialment tots els productes d'importació i en el qual la classe benestant té més confiança en la seguretat alimentària de la producció forana".   Dinou empreses inscrites al registre de plantacions i de centrals per poder exportar a la Xina Des d'Afrucat han destacat la tasca del Ministeri d'Agricultura per afavorir els tràmits necessaris amb l'objectiu que el mercat xinès pogués estar obert aquesta mateixa campanya fructícola. En aquest sentit, ja fa uns mesos que, de manera excepcional, el Ministeri va obrir una aplicació web per facilitar a les empreses interessades en el mercat xinès la seva inscripció en el registre de plantacions i centrals. En total són dinou les empreses catalanes que s'han inscrit en aquest registre que, hores d'ara, ja està tancat. Són aquestes empreses les que podran exportar a la Xina aquesta campanya d'estiu. Les autoritats xineses havien comunicat al Ministeri d'Agricultura la seva voluntat de realitzar una visita a l'Estat per comprovar la implementació del protocol, i la inscripció de les parcel·les i les centrals era un requisit previ imprescindible. Segons han explicat des d'Afrucat, la intenció dels inspectors xinesos era la realització de pre-inspeccions de parcel·les, magatzems i instal·lacions de fred registrades; la comprovació que els lots estaven complint amb els requisits establerts, així com la supervisió del tractament de fred en l'opció de pre-exportació.

Summary: Dinou empreses catalanes ja podran exportar aquesta campanya préssecs i prunes a la Xina


Cs, PSC i PPC han registrat diversos escrits al Parlament per tal que es continuïn convocant comissions al Parlament amb regularitat i que no es vegin afectades pel context de l'1-O. En concret, afirmen que les comissions a les que es refereixen no s'han reunit des de l'inici del nou període de sessions el 16 d'agost i que ho haurien de fer un cop al mes, per la qual cosa reclamen que es convoquin "durant la setmana del 25 al 29 de setembre, en el dia de la setmana en que habitualment es reuneix". Cs ha lamentat en un comunicat el "tancament de la cambra catalana per part de JxSí i els seus socis de la CUP" després de la cancel·lació del ple d'aquesta setmana i els ha acusat de "descurar" la tramitació d'assumptes d'interès de tots els catalans "per atendre les seves finalitats partidistes".  Els escrits van dirigits a les presidències de les comissions d'Afers Socials, Sanitat, Treball, Justícia, Infància, Acció Exterior, Economia, Governació, Cultura i Medi Ambient; "que no presideixen partits constitucionalistes", apunten des de Cs.

Summary: Cs, PSC i PPC demanen que es continuïn convocant les comissions al Parlament


El col·lectiu de l'esquerra independentista Arran ha publicat aquest dimecres en el seu compte de Twitter un vídeo on es veu una Constitució cremant-se. La imatge forma part d'un tuit fixat al compte d'Arran i va acompanyada del missatge: "Aquí estem, Pablo Iglesias, celebrant el "consens del 1978" #VivaLaConstitucion". L'organització ha penjat la imatge aquest dimecres, 6 de desembre, el Dia de la Constitució.

Summary: Arran publica a Twitter un vídeo d'una Constitució cremant-se


L’Ajuntament de Barcelona proposa reduir un 20% els impactes publicitaris a la via pública i un 14% el nombre de suports. Així ho preveu el plec de clàusules reguladores per a la concessió de la conservació, subministrament, instal·lació i explotació publicitària de determinats elements de mobiliari urbà, aprovat inicialment a la comissió d’Economia i Hisenda. Ara la proposta haurà de sotmetre’s a un període d’informació pública abans de ser aprovada de manera definitiva. El concurs estableix les condicions per la convocatòria de l’explotació publicitària del mobiliari urbà, en bona part associat a la xarxa de bus i metro, amb l’objectiu d’aconseguir un equilibri econòmic i paisatgístic. L'objectiu, segons s'indica des de l'Ajuntament, és garantir que la prestació d’aquest servei informatiu a la ciutadania tingui viabilitat econòmica i, a la vegada, es pugui limitar la seva incidència en el paisatge urbà. El primer tinent d’alcalde, Gerardo Pisarello, ha assegurat que Barcelona es proposa "limitar" l’impacte de la publicitat a la via pública, atès a que hi ha una "contaminació visual notable, superior a la resta de ciutats espanyoles i europees”. Segons Pisarello, “l’objectiu és poder gaudir d’un paisatge públic més amable, menys asfixiant i no afectar els ingressos municipals”. El concurs proposa reduir un 14% el nombre de suports i un 20% els impactes publicitaris a la via pública. A la ciutat hi ha actualment 2.194 suports publicitaris, incloent marquesines de bus, panells a les boques del metro, lavabos o panells aïllats. Es proposa deixar-ne 1884. La reducció es farà eliminant suports no associats a la xarxa de transport que només tenen un ús publicitari. Es planteja eliminar-ne 3 de cada 5. Mantenir 207 d’aquest tipus d’elements dels 517 que hi ha actualment per garantir la cobertura de la xarxa bàsica i punts estratègics. Pel que fa als impactes publicitaris, es preveu reduir-los un 20% instal·lant només publicitat en una de les cares d’alguns d’aquests suports, passant de 3.619 a 2.895 les cares autoritzades a tenir anuncis. El contracte anterior, que acaba el 29 de juny del 2016, tenia una durada de deu anys. La proposta del govern preveu reduir la concessió a dos anys, prorrogable dos anys més. Les empreses que optin a la concessió hauran de presentar una oferta superior als 12 milions d’euros anuals (el concurs del 2006 establia l'import mínim en 10,5 milions d’euros). A més del cànon fix, el nou Plec exigeix a la futura concessionària una inversió anual en mobiliari urbà d’un milió d'euros.

Summary: L'Ajuntament de Barcelona proposa reduir un 20% l’impacte publicitari a la via pública


L'expresident Artur Mas ha assegurat que el Tribunal de Comptes vol fer-los "fora de casa" i que, a més, "no contents amb això" estan intentant posar-los "dins del procés penal de l'1-O". Mas ha valorat així la decisió Tribunal de Comptes anunciada aquest dimarts d'acceptar com a aval els immobles aportats per ell i els exconsellers Francesc Homs, Irene Rigau i Joana Ortega. L'òrgan fiscalitzador els demana una fiança de 5,2 MEUR, que és la quantitat que calcula que es va destinar de les arques públiques per organitzar la consulta del 9-N. L'expresident ha afirmat que durant anys els governs catalans van esperar una alternativa al sobiranisme i que la resposta de l'Estat s'ha reduït a "posar-ne uns a la presó i els altres a l'exili". Mas ha fet aquestes declaracions en un acte de campanya de Junts per Catalunya a Olot.

Summary: Artur Mas: "El Tribunal de Comptes el que vol és fer-nos fora de casa"


Els Bombers han donat per estabilitzat cap a un quart de set de la tarda un incendi a la Fatarella (Terra Alta) que cremava des de dos quarts de quatre, i que segons els Agents Rural ha afectat una superfície de dues hectàrees de zona forestal. Deu dotacions del cos d'extinció d'incendis, una de les quals aèries, han treballat per atacar les flames amb el suport de la Unitat Militar d'Emergències (UME), desplaçada a Catalunya per l'incendi de la Ribera d'Ebre. A causa d'aquest incendi ha calgut tallar dues carreteres entre la Fatarella i Vilalba dels Arcs, concretament la TV-7333 i la TV-7331. (S'actualitza la informació per indicar que el foc no està controlat, com havia dit en un primer moment la font informant, sinó estabilitzat, el grau previ a la fase de control)

Summary: ACTUALIZACIÓ:Els Bombers donen per estabilitzat un incendi a la Fatarella que ha cremat dues hectàrees de zona forestal


El govern d'Andorra ha aprovat aquest dimecres en consell de ministres l'acord amb l'Agència de Residus de Catalunya per tal de rebre 10.000 tones l'any de residus municipals de Cerdanya. El trasllat dels residus es farà de manera equitativa entre transportistes autoritzats de Catalunya i d'Andorra des de la planta de Bellver de Cerdanya, gestionada pel consell comarcal. La iniciativa és possible gràcies al conveni signat el passat mes de gener entre la Generalitat i el govern andorrà. Aquest acord reforça la cooperació transfronterera i suposarà una millora de la gestió dels residus, complint amb el principi de proximitat i propiciant un augment de la producció d'energia a Andorra. El ministre portaveu, Jordi Cinca, ha manifestat que "el que hem aprovat és la culminació al procés seguit els darrers mesos i que representa la millora de les relacions en matèria de medi ambient i en particular desenvolupar la cooperació en matèria del trasllat de residus". El president del Consell Comarcal de Cerdanya, Ramon Moliner, ha destacat que "això és el punt final per solucionar tant el nostre problema amb els residus i la falta de residus de la planta d'Andorra per a un correcte funcionament". Les escombraries dels disset ajuntaments de la Cerdanya començaran a arribar al forn incinerador de la Comella, a Andorra, aquest estiu, segons ha confirmat Moliner. El president del consell ha explicat que portaran una mitjana de dos camions al dia i es pagarà 57 euros per cada tona d'escombraries. Moliner ha assenyalat que "a aquest cost hi haurem d'afegir els costos de transports dels residus". El Consell portarà unes 20 tones per viatge que faci a la planta del Principat. L'any 2011 l'Agència de Residus de Catalunya va manifestar el seu interès per traslladar residus de la comarca de la Cerdanya a la incineradora andorrana. No obstant això, aquesta possibilitat depenia d'un nou acord bilateral entre Andorra i l'Estat espanyol que l'inclogués, ja que mai s'havia contemplat en els acords anteriors. Andorra disposa de l'actual incineradora des del 2007, ubicada a la Comella, espai que havia estat ocupat per una instal·lació similar. I la Cerdanya porta anys amb un problema de saturació de l'abocador comarcal de Bellver. A banda d'Andorra, altres solucions a la situació de l'abocador comarcal de Cerdanya podrien ser portar les deixalles a Berga o altres abocadors pròxims, com el de l'Alt Urgell. El ministre Cinca ha remarcat que "aquest acord segueix deixant un fort desequilibri entre el que importa Andorra i el que exporta a Catalunya, portem 70.000 tones cap a Catalunya". En aquest sentit ha afegit que "seguim buscant mecanismes que afavoreixin totes les parts, que la cooperació transfronterera en matèria de residus beneficiï totes les parts". El 2016 el Centre de Tractament de Residus (CTRASA) va injectar a la xarxa de distribució 14,16 GWh produïts amb la valorització energètica de residus, el que representa un 2,42% del consum d'electricitat del país. Cinca ha assegurat que "la importació afavorirà una millor gestió de la instal·lació de CTRASA, ja que arribarem a una gestió de residus més optima, arribarem fins a un increment del 30%". D'aquesta manera amb les tones procedents de Catalunya es preveu incrementar uns 4 GWh. A més es preveu que el tractament d'aquests residus permetrà incrementar la producció elèctrica en l'àmbit nacional equivalent a unes 800 llars.

Summary: El govern d'Andorra aprova rebre 10.000 tones l'any de residus municipals de Cerdanya


Els Mossos d’Esquadra van denunciar el passat dijous 4 de gener un veí de la Galera (Montsià) per practicar la caça furtiva d’ocells en una finca del terme municipal de Godall. Aquell mateix dia al matí, els agents van sorprendre l’home mentre caçava ocells mitjançant un art de caça anomenat “filat” o “piqueta”. Aquest sistema consisteix en l’ús d’una xarxa abatible de petites dimensions que envolta una piqueta d’aigua que actua com a esquer, mentre des d’un amagatall el caçador observa i acciona la xarxa per a la captura dels ocells. Els agents van intervenir l’art de caça i 83 ocells -50 dels quals es tractaven d’espècies protegides- i van denunciar l’home per caçar espècies protegides amb arts de caça prohibides.

Summary: Els Mossos d’Esquadra denuncien un caçador furtiu d’ocells al Montsià


Una trentena d'estudiants han irromput al vestíbul del Departament d'Economia aquest dimarts a la tarda, a la Rambla Catalunya de Barcelona, per reclamar una rebaixa del 30% en les taxes universitàries, segons ha anunciat el Sindicat d'Estudiants dels Països Catalans (SEPC) i han confirmat fonts del Departament a l'ACN. "Som a la conselleria per exigir al Govern i al conseller que es comprometin a incloure la rebaixa i no pensem marxar fins que tinguem aquest compromís", han anunciat els estudiants a través d'un comunicat. El SEPC lamenta que el Govern actual i el conseller, Pere Aragonès, "segueixen menystenint la demanda popular" de la rebaixa i, "per tant, són directament responsables que un gran nombre d'estudiants no puguin seguir tenint accés a estudis universitaris". Poc després que els estudiants irrompessin a la seu del Departament d'Economia han arribat algunes furgonetes dels Mossos d'Esquadra. Els Mossos han evitat que més estudiants entressin a l'edifici. A partir de tres quarts de vuit del vespre, els agents de la policia catalana han començat a treure un per un els que hi havia a dins. La trentena de persones que eren fora han aplaudit i animat cadascuna de les que els Mossos treien, a l'hora que entonaven càntics de suport a la iniciativa i reclamaven, també, la rebaixa del 30% de les taxes universitàries aprovada pel Parlament de Catalunya el 2016, que, segons denuncien els estudiants, encara no s'ha aplicat. Cap a tres quarts de nou els havien tret tots, i els estudiants han abandonat el lloc. La portaveu del SEPC, Mercè Terès, ha quantificat en un centenar els estudiants que han "ocupat de manera pacífica" el Departament per "posar sobre la taula" la reclamació de la rebaixa de taxes del 30%. "Es va aprovar fa una legislatura al Parlament però no s'ha aplicat perquè el Govern la va menysprear", ha lamentat Terès. La representant dels estudiants ha afirmat que els universitaris catalans són els que més paguen de l'Estat, amb un mitja de 1.700 euros cada any. Per això ha considerat necessari "revertir les polítiques neoliberals" que, al seu parer, s'estan aplicant als estudis universitaris.

Summary: Estudiants universitaris irrompen al Departament d'Economia per exigir rebaixes a les taxes


Ismael Palacín recorda que el model actual genera un consens "enorme" en la comunitat educativa catalana ACN Barcelona.-El director de la Fundació Jaume Bofill, Ismael Palacín, espera que "aviat es clarifiqui" la proposta del PSC per reformar el model d'immersió lingüística a les escoles. En declaracions a l'ACN, Palacín admet que la proposta l'ha "desorientat" perquè el partit n'havia estat "com tota la comunitat educativa un ferm defensor". Assegura que no ha entès si el que plantegen els socialistes és qüestionar el català com a llengua vehicular, que es determini un nombre d'hores de català i de castellà o si el que es defensa és un model d'immersió avançada que no qüestiona el rol vehicular del català. Per tot plegat, demana que la llengua no es converteixi en una "arma política" i demana clarificacions. Segons Palacín, qüestionar el català com a llengua vehicular seria "un gran error" mentre que fixar un nombre d'hores a tots els centres seria "antipedagògic" perquè "cada alumne i cada mestre ha de tenir uns criteris professionals per fer això". Per contra, el director de la fundació sí que considera que el model actual s'ha de "repensar" en la línia de la proposta que va fer el departament d'Educació en el Pla de plurilingüisme a les aules davant el nombre creixent d'alumnes que no tenen ni el català ni el castellà com a llengua principal. Així, amb la major presència de famílies d'origen extracomunitari i que tenen com a llengua principal un altre idioma, com el xinès o l'urdú, sí que considera que s'hauria de "revisar" el model de forma "flexible" en cada escola segons l'atenció necessària. "És un model que suma però no resta" En qualsevol cas, Palacín destaca que el model d'immersió lingüística "fins ara ha tingut molts avantatges" i ha generat "un consens enorme" en la comunitat educativa catalana, un fet que assegura "no és gens fàcil". "Per altra banda, ha garantit que tots els alumnes de Catalunya són bilingües", assenyala. "Si no tinguéssim aquest model, els grans perdedors serien els castellanoparlants, que serien monolingües mentre els altres dominarien dues llengües igualment", afegeix. A més, assegura que hi ha moltes dades i recerca que demostra que el model d'immersió "no només genera equitat sinó que a més no perjudica l'aprenentatge ni d'uns ni altres". "És un model que suma però no resta", conclou.

Summary: La Fundació Bofill espera que el PSC "clarifiqui" la seva proposta per reformar la immersió lingüística


Patinets, bicicletes, patins o curses entre germans. Aquesta ha estat l'estampa al balcó del Mediterrani, al capdamunt de la Rambla Nova de Tarragona en el primer dia de desconfinament. Moltes famílies també han aprofitat l'hora permesa per passejar pel barri del Serrallo o fins i tot per mullar-se els peus a la platja del Miracle. "Teníem ganes de sortir però estem molt alerta perquè ningú s'apropi als nens", ha afirmat a l'ACN l'Ariadna Ortega, mare d'en Martí i la Berta. La majoria de les criatures i dels pares portaven mascaretes i han celebrat poder sortir al carrer després de gairebé sis setmanes confinats. La Rambla Nova de Tarragona ha recuperat la imatge d'un diumenge qualsevol i ha aplegat algunes famílies que han volgut passejar rambla amunt i avall aprofitant el primer dia en què poden sortir des del començament del confinament. Els infants han fet botar les pilotes de bàsquet o de futbol i els germans s'han perseguit amb les bicicletes o bé amb els patinets. Altres s'han aturat per observar les vistes que ofereix el balcó del Mediterrani i s'han fotografiat per tenir un record d'aquest dia. L'Ariadna Ortega i el seu marit en Bernat Mateu han explicat que necessitaven trepitjar el carrer, sobretot el seu fill gran, perquè ja estava cansat de córrer només pel passadís. "Hem estat una estona llarga corrent, feia dies que ens demanava quants dies faltaven per poder sortir", han comentat els pares. Ella és mestra i ell s'ha demanat una excedència aquest mes per poder cuidar de les criatures. Ara bé, diuen, que serà difícil gestionar la situació a partir de la setmana que ve quan tots dos tornaran a treballar. Pel que fa a les mesures establertes en el pla de desconfinament, aquests pares han assegurat que es mostren partidaris de les restriccions, però han subratllat que seguiran els horaris marcats pel Govern. "Hi han d'haver límits, perquè si no haguéssim sortit tots com a bojos", ha expressat Ortega. En canvi, el pare de la Valentina, Agustí Abelló, ha considerat que les limitacions haurien de ser diferents segons si es viu en una zona urbana o rural. A més, també ha suggerit que s'haurien de dedicar més esforços a fer testos de detecció de coronavirus. Ell i la seva filla, ben equipats amb mascaretes, guanys i casc, han passejat amb bicicleta per la rambla tarragonina. Molts infants també s'han esbargit pel barri de Serrallo i han caminat pel passeig del Moll de Costa del Port de Tarragona o bé pel passeig marítim Rafael Casanova. Sota la mirada de dos agents de la policia portuària, alguns s'han acostat fins a la platja del Miracle per jugar amb la sorra. Tot i que no hi han hagut aglomeracions, el degoteig de persones ha estat constant en aquest espai, entre els que caminaven, els que es mullaven els peus i els que observaven asseguts el mar. En Guillem Caballé i el seu germà, menors de catorze anys, han sortit al carrer després d'un mes i mig sense fer-ho. Els seus pares han explicat que són una família molt casolana i que aquest diumenge els han hagut d'estirar a l'hora de fer la passejada vora el mar. "Tenia una mica de ganes de sortir", ha admès en Guillem, entre una rialla de la seva mare. La Marta Grioles ha assenyalat que les mesures de desconfinament són "suficients" i ha celebrat que els horaris s'allarguin fins a les nou de la nit, ja que en el seu cas, teletreballa fins a dos quarts de cinc de la tarda. "Si només es pogués sortir al matí, no podríem sortir però ho entendríem, farem el que convingui", ha indicat Grioles. " Hi ha d'haver restriccions, però s'ha de tenir en compte la infància" A Valls, a primera hora d'aquest matí el cel està ennuvolat i eren molts pocs els que han sortit al carrer a passejar amb les criatures. Una d'elles ha estat la Laura Subirats i la seva petita, de dos anys, la Nora. S'han apropat fins a la plaça del Pati amb la bicicleta i després de jugar una estona han pogut parlar des del carrer amb uns amics que es trobaven a la finestra de casa seva. Més tard han marxat fins a casa dels avis per saludar-los també des del carrer. "Ho hem portat com hem pogut, fer teletreball i criança alhora té els seus reptes", ha relatat la Laura. Segons aquesta mare, sortir al carrer no era una necessitat urgent, perquè tenen un balcó. Amb tot, ho ha agraït. Així Mateix, ha valorat que l'horari és "perfecte" perquè permetrà als pares compaginar-ho amb la feina. "Una hora al dia és suficient, només es tracta d'estirar una mica les cames i córrer", ha afegit. A banda, la Laura ha considerat que la mesura de permetre la sortida als petits s'hauria d'haver pogut implementar més aviat. "Fins que els experts no ho han recomanat, els governs no s'hi han posat. Crec que arriba una mica tard, hi ha d'haver restriccions però tenint en compte la infància", ha tancat.

Summary: Patinets, bicicletes i curses amb mascaretes a Tarragona en el primer dia de desconfinament dels infants


Ginesta destaca que les xifres d’ocupació “palesen” la reactivació econòmica a Catalunya ACN Barcelona.-El Govern fa una valoració positiva de les dades de l’Enquesta de Població Activa (EPA) del primer trimestre, però no es “conforma” davant de la persistència del fenomen de l’atur a Catalunya. El secretari general del Departament de Treball, Afers Socials i Famílies, Josep Ginesta, ha destacat aquest matí que la millora de les dades quantitatives del mercat laboral no amaga que hi ha dades qualitatives, per exemple, en relació a la temporalitat dels llocs de treball, que encara necessiten millorar notablement. Per això, Ginesta ha afirmat que l’executiu català treballarà perquè els nous ocupats accedeixin al mercat de treball en condicions òptimes i amb els seus drets reconeguts. El responsable de Treball ha destacat també que Catalunya és la comunitat que guanya més ocupats en xifres absolutes i és la segona autonomia on més baixa l’atur. “Això demostra que Catalunya segueix guanyant aquesta batalla a les xifres de desocupació” i que és “on es fa més palesa la reactivació econòmica”. En aquest sentit, Ginesta ha apuntat que “calen instruments propis per intentar autoregular el mercat de treball i guanyar totes les competències en aquest àmbit. A més del full de ruta nacional, aquest Govern també té un full de ruta social que ataca les inquietuds que afecten el mercat laboral i l’aplica cada dia”. Ginesta també ha assenyalat que la millora progressiva del mercat laboral a Catalunya en relació al conjunt de l’estat espanyol és “sostinguda” en el temps i es produeix la marge de l’estacionalitat. A banda dels motius purament econòmics, el secretari de Treball, Afers Socials i Famílies ha comentat que Catalunya compta des de fa mesos amb un Govern que “pren decisions”, mentre que a nivell espanyol l’executiu central es troba en funcions des de finals de l’any passat i no ha actuat per millorar les circumstàncies del mercat laboral, que a tot l’Estat arrossega una taxa d’atur del 21% i 4,79 milions de desocupats. La taxa d’atur més baixa a Catalunya des de 2010 A Catalunya, l'atur ha baixat en 8.600 persones durant el primer trimestre i la taxa s’ha situat en el 17,42%, la més baixa des del tercer trimestre de 2010. En total, hi ha 660.000 persones sense feina, 98.100 menys que en el primer trimestre del 2015, el que representa una disminució del 12,94% anual. Entre gener i març de 2016, l’ocupació ha crescut en 25.700 persones, l’equivalent a un increment del 0,83% trimestral, i deixa la població ocupada en els 3,13 milions de persones a Catalunya. El nombre de persones que tenen feina també s’ha incrementat en un 3,45% interanual, el que representa un creixement de 104.400 treballadors més que ara fa un any. El nombre de persones actives a Catalunya ha arribat als 3,79 milions durant el primer trimestre, el que representa un creixement de 17.100 persones en relació amb el trimestre anterior i equival a un augment del 0,45%. A nivell interanual, el creixement de la població activa ha estat de 6.300 persones, un 0,17% més. Per sexes, la taxa d’ocupació masculina se situa en el 67,44%, més de deu punts per sobre de la femenina, que està en el 57,38%. Pel que fa a la desocupació, la taxa d’atur dels homes se situa en el 16,25%, mentre que la taxa de les dones està al 18,71%. Al conjunt de l’Estat, el nombre d'aturats puja aquest trimestre en 11.900 persones, el que equival a un creixement del 0,25% trimestral, i se situa en 4.791.400. La taxa d'atur se situa en el 21,00%, el que suposa una dècima més que en el trimestre anterior. En l'últim any aquesta taxa ha baixat en 2,78 punts. El nombre d'ocupats es redueix en 64.600 persones en el primer trimestre de 2016 respecte al quart de l'any anterior, el que representa una  baixada del 0,36%, i se situa en 18.029.600. L'ocupació ha crescut en 574.800 persones en els 12 últims mesos, el que representa un creixement anual del 3,29%. Per sectors i al conjunt de l’Estat, l'ocupació augmenta aquest trimestre a la indústria (18.000 ocupats més) i descendeix als serveis (53.400 menys), a la construcció (26.900) i a l’agricultura (2.300). En l'últim any, l'ocupació ha pujat als serveis (503.500 ocupats més), a l'agricultura (60.000) i a la indústria (40.300), mentre que ha baixat a la construcció (29.000 ocupats menys). Per tipus de contracte, l'ocupació a temps complet baixa aquest trimestre en 51.700 persones i el nombre de ocupats a temps parcial ho fa en 12.900. En els 12 últims mesos l'ocupació a temps complet s'ha incrementat en 580.600, mentre que el nombre d'ocupats a temps parcial ha disminuït en 5.800. El nombre d'assalariats baixa aquest trimestre en 53.600 a tot l’Estat. Els que tenen contracte indefinit augmenten en 52.400, mentre que els de contracte temporal disminueixen en 106.000. La taxa de temporalitat baixa 62 centèsimes, fins al 25,04%. Per la seva banda, el nombre total de treballadors per compte propi es redueix en 10.900 persones aquest trimestre. En els 12 últims mesos el nombre d'assalariats ha pujat en 541.300. L'ocupació indefinida s'ha incrementat en 197.700 persones i la temporal en 343.600.

Summary: El Govern fa una “valoració positiva” de l’EPA, però no es “conforma” davant de la persistència de l’atur


El govern de Reus, en minoria, confia esgarrapar un acord amb la CUP per aprovar les ordenances fiscals, en el ple d'aquest divendres. L'equip de govern, format per CiU, ERC i Ara Reus, amb 11 regidors -la majoria està a 14- veu en la CUP com l'únic grup viable per arribar a una entesa. S'han reunit en nombroses ocasions des del setembre i han arribat a principis d'acord en alguns punts, com ara apujar l'IBI en un 2,5%. Però des de la CUP, després de reunir-se en assemblea, ha anunciat que no aprovarà les ordenances perquè el govern no ha complert amb alguns condicionants bàsics per als cupaires, entre els quals, el cessament immediat d'antics gerents d'Innova. El govern, que segueix estenent la mà al diàleg, assegura que vol fer net amb Innova i que accelerarà una reordenació per eliminar la figura de la gerència jurídica. En un intent per assolir un acord 'in extremis', a dos dies pel plenari, el regidor d'Hisenda, Joaquim Enrech, ha alertat que, de no aprovar-se les ordenances, es podria generar un desequilibri econòmic d'1,2 MEUR. Tant aquesta quantia com els 700.000 euros d'IBI de l'Hospital Sant Joan de Reus desequilibrarien les arques municipals en cas que les ordenances no s'acabin aprovant. "I això podria tenir conseqüències, com unes certes retallades", ha advertit Enrech. El regidor d'Hisenda, però, s'ha mostrat aquest dimecres esperançat que els sis regidors de la CUP s'avinguin a rubricar l'acord. Segons Enrech, és l'única formació que ha mostrat "voluntat dialogant" i, per tant, els únics que permetrien garantir un llum verd ampli a les ordenances. "L'esperança és l'últim que es perd, tenim voluntat positiva", ha afirmat Enrech. "Es manté la porta oberta, al diàleg, i a arribar a un acord definitiu, ens volem tornar a assentar amb la CUP i ho intentarem fins a l'últim moment", ha afegit. Si bé existia un preacord al qual havien arribat l'equip de govern i la CUP, on ambdues parts cedien a diversos punts, com apujar un 2,5% l'IBI -el govern deia un 4% i la CUP, un 0%- o augmentar un 10% l'impost per compravenda d'immobles en un període curt de temps -el govern volia pujar-lo un 5% i la CUP proposava un 20%-, l'assemblea de la CUP finalment ha tombat l'acord per desavinences en eixos bàsics  per a la formació, com la falta de partides socials i definides o de la internalització del servei de recollida de la brossa, que és la partida més elevada del pressupost local. També ha condicionat negativament als cupaires que el govern només hagi complert quatre dels dotze compromisos que havien pactat per tirar endavant els pressupostos d'enguany. Però la condició "sine quan non", segons el regidor de la CUP, Xavier Angelergues, és el cessament de Josep Maria Adserà i dels gerents que puguin quedar de l'etapa Innova. Enrech, que ha evitat personalitzar aquesta qüestió, ha assegurat que el govern ha engegat un procés de regularització dels consells d'administració de Redessa, Reus Mobilitat i Serveis, i Reus Transport, que encara pengen d'una única gerència -ostentada per Adserà. "Volem posar ordre al què abans era Innova i dissoldrem aquest càrrec cap a un nou model de tres gerents que dependran dels seus consells", ha dit Enrech. "No donem llargues a la CUP, però l'administració té els seus tempos", ha conclòs.

Summary: El govern de Reus confia arribar a un acord 'in extremis' amb la CUP per aprovar les ordenances


Els cossos d'emergències i seguretat continuen buscant sense èxit l'home de 79 anys desaparegut a Taradell (Osona). Aquest dissabte s'ha ampliat el perímetre de la recerca, que ha estat coordinada per cinc dotacions dels Bombers de la Generalitat, efectius de la Unitat de Seguretat Ciutadana i de la canina dels Mossos, agents dels ARRO, Protecció Civil i voluntaris del municipi. La família va anar a portar-li menjar el dissabte 30 de novembre, però l'home no era a casa, des d'aleshores, no n'han sabut res més. Segons fonts policials, es tracta d'un home que viu sol i que surt cada dia a caminar. Els primers dies, el dispositiu de recerca es va centrar en els entorns de Taradell i les zones on el desaparegut acostumava a sortir a caminar.

Summary: Continua sense èxit la recerca de l'home de 79 anys de Taradell


El Consell d'Europa ha rebutjat aquest dissabte la reforma del Tribunal Constitucional (TC) que ha impulsat el govern espanyol de Mariano Rajoy. En un informe de la Comissió de Venècia –l'organisme del Consell d'Europa per a la democràcia a través del dret-, la institució renya l'Estat per les atribucions que ha atorgat al TC, amb capacitat sancionadora per a aquells que no compleixin les seves sentències i amb possibilitat de suspendre càrrecs amb responsabilitat a l'administració pública. L'informe complet es farà públic dilluns vinent, però aquest dissabte ja s'ha fet una nota per explicar els principals punts, entre els que reclama al govern espanyol que reconsideri la seva reforma i que la millori per fer que el Tribunal Constitucional sigui "àrbitre neutral", una capacitat que considera danyada amb les modificacions impulsades per Rajoy.  La nota emesa aquest dissabte per la Comissió de Venècia deixa el Consell d'Europa com un actor molt crític amb la reforma del Tribunal Constitucional. D'entrada, per no posar en dubte l'autoritat de l'Alt Tribunal, deixa clar que les decisions "dels tribunals constitucionals tenen un caràcter definitiu i vinculant i que es han de ser respectats per tots els organismes públics i particulars". Així, remarca que fer cas omís a les seves instruccions "és equivalent a vulnerar la  Constitució". "Quan un representant públic es nega a executar una sentència del Tribunal Constitucional, viola els principis de l'estat de dret, la separació de poders i la lleial cooperació dels òrgans de l'Estat", afirma la nota.  És per això que la Comissió considera que les mesures "per fer complir aquestes sentències són, per tant, legítimes". El que ja no té tan clar l'informe i per això ho qüestiona és "en quin grau les mesures adoptades són un mitjà adequat per aconseguir aquest legítim objectiu". En aquest sentit, es compara la reforma del TC de Rajoy amb la resta d'atribucions a corts judicials semblants, i es considera que atribuir al tribunal la responsabilitat de fer complir les seves pròpies sentències i donar-li capacitat penal i sancionadora "és una excepció" a Europa. "Aquesta tasca és generalment atribuïda a altres poders de l'Estat", diu. I és justament per aquestes noves capacitats que li atorga a l'Alt Tribunal que la Comissió de Venècia recomana que la reforma "ha de ser examinada de nou per tal de promoure la imatge del TC com a àrbitre neutral, com a jutge de les lleis". A més, recorda que el tribunal mai hauria d'actuar "d'ofici" a l'hora de reclamar l'execució de les sentències sinó "només a petició de les parts".  I és que la Comissió de Venècia creu que aquesta nova capacitat que s'ha atribuït al TC "pot semblar un augment de poder a primera vista" per a l'Alt Tribunal, però "no obstant això, la divisió de competències entre l'atribució i l'execució del seu resultats enforteix el sistema de poders i contrapoders en el seu conjunt, i al final, també la independència del Tribunal Constitucional". En definitiva, deixa caure que s'estaria malmetent la separació de poders i les garanties del sistema judicial.  Mentre l'informe que es farà públic dilluns avala mesures de la reforma com apel·lar al govern estatal per assegurar l'execució o sol·licitar l'enjudiciament del suposat delinqüent a la jurisdicció ordinària, la nota avança que el Consell d'Europa veu que pot haver-hi problemes en la capacitat d'aplicar les "mesures coercitives a les persones i la suspensió del seu càrrec a l'administració pública". La Comissió de Venècia es mostra així "preocupada perquè el Tribunal Constitucional hagi de prendre mesures d'execució en una situació en què ja s'enfronta a una negativa a executar la seva decisió". "La negativa a aplicar les mesures d'execució podria desafiar l'autoritat del Tribunal Constitucional i, alhora, el de la pròpia Constitució", remarca la nota. En aquest cas, considera la Comissió de Venècia, "altres òrgans de l'Estat han d'intervenir, per tal de defensar la Constitució i el Tribunal Constitucional". Per acabar, la nota afirma que si bé la Comissió de Venècia "no recomana atribuir tals poders al Tribunal Constitucional", l'informe també remarca que no es pot dir que la reforma "contradiu normes europees" perquè la realitat és que  hi ha "absència de normes comunes en aquest camp".

Summary: El Consell d'Europa renya Espanya per la reforma del TC i l'insta a millorar-la perquè l'Alt Tribunal sigui "neutral"


En les últimes hores han mort els dos primers interns de la residència privada Sant Agustí d'Olesa de Montserrat (Baix Llobregat). Aquestes morts se sumen a les 12 que ha registrat a l'altre centre geriàtric del poble, la residència Santa Oliva. En total doncs, són 14 avis morts a les residències i un total de 16 persones en el conjunt del municipi. Al centre Sant Agustí, fins ara, només s'havien detectat quatre positius per coronavirus els darrers dies que havien estat derivats a l'Hospital de Martorell. Pel que fa a la residència Santa Oliva, fins aquest dimecres, a banda de la dotzena de defuncions hi ha sis interns més en estat molt greu.

Summary: Dos nous morts per coronavirus en un geriàtric d'Olesa de Montserrat


La primera visita amb la llevadora després del part es podrà fer a casa com a primera opció i se sol·licitarà el consentiment informat i per escrit de la dona abans de cada prova per respectar, sempre que sigui possible, la seva voluntat recollida al Pla de naixement. Són alguns dels punts més destacats del nou Protocol d'atenció i acompanyament al naixement a Catalunya, que el Departament de Salut ha presentat aquest divendres. També es farà un test en la sisena setmana després del part per valorar l'estat emocional de la mare amb la voluntat de detectar de forma precoç la depressió postpart. Es calcula que un 10% de les mares podria patir-ne. Un altre dels reptes és disminuir les cesàries, que van representar el 28% dels parts el 2018.

Summary: La primera visita de la llevadora després del part es podrà fer a casa i tota prova necessitarà consentiment de la mare


El Congrés dels Diputats ha aprovat el reial decret-llei i avala la posició del govern espanyol d'exhumar les restes del dictador Francisco Franco del Valle de los Caídos. La votació s'ha aprovat amb els vots a favors de tots els grups a excepció de Cs i PP que s'han abstingut, com ja havien anunciat. A més, hi ha hagut dos vots negatius a la bancada del PP que el partit afirma que han estat errors. PP i Cs critiquen el govern espanyol per usar la fórmula del decret per aprovar una mesura que consideren que no és urgent. "No els acompanyarem en aquesta aventura", ha manifestat el diputat popular Jorge Fernández-Díaz. "No volem ser còmplices de les urgències i els nyaps de Sánchez", valora Villegas des de Cs. Els partits catalans han donat suport a la mesura però han recordat que ho fan a canvi que el govern espanyol compleixi el compromís d'anul·lar les sentències franquistes. "Tenim confiança absoluta en vostè", ha dit el portaveu dels republicans, Joan Tardà, a la vicepresidenta. Carmen Calvo ha lamentat que Cs i PP "es posin de perfil davant la dictadura" i que un acord "històric" no s'hagi aprovat per unanimitat.  El passat 31 d'agost, el Consell de Ministres va aprovar un reial decret-llei per permetre l'exhumació de les restes del dictador. Aquesta decisió, però, s'havia de convalidar al Congrés dels Diputats per poder-la tirar endavant. El debat i la votació s'ha produït aquest dijous i no hi ha hagut sorpreses. El decret s'ha aprovat amb 176 vots a favor, 165 abstencions i 2 vots en contra (que el PP al·lega que han estat dos errors a l'hora de prémer el botó).  L'encarregada de defensar el decret ha estat la vicepresidenta, Carmen Calvo, que ha justificat l'eina del decret perquè considera que el retard per treure Franco d'un "mausoleu d'Estat" és "insostenible". "No es pot seguir normalitzant aquesta situació en una democràcia madura com la nostra no es pot seguir exaltant un dictador i ho hauríem d'haver resolt abans", ha manifestat. Calvo ha recordat que després de l'aprovació del decret es tramitarà com a llei i que, per tant, es podrà recollir les aportacions de la resta de grups del plenari per modificar la Llei de Memòria Històrica del 2007 (impulsada per Zapatero) Peticions d'ERC i el PDeCAT En aquest sentit, ERC i PDeCAT han recordat que han donat suport a la mesura precisament perquè, en aquesta tramitació posterior, el govern espanyol s'ha compromès a anul·lar les sentències de tots els tribunals franquistes, una decisió que el Parlament de Catalunya ja va prendre.  Per part d'ERC, Joan Tardà ha dit que això ja se'ls havia promès anteriorment sense èxit però ha mostrat "absoluta confiança" en la vicepresidenta per fer realitat el seu compromís en el tràmit parlamentari. "Aquesta exhumació arriba tard però ens sentim una mica més alleugerits que en el 2018 s'hagi aconseguit aquest acord", ha manifestat Tardà que, tot i això, ha dit que "no vol jugar brut" i ha avançat totes les peticions que faran quan es tramiti la modificació de la Llei de memòria històrica. Entre elles –i a banda de l'anul·lació de sentències- ha dit que cal reconeixement als maquis, a les víctimes de la dictadura, demanar responsabilitats per deportacions a camps nazis de republicans o actuar en casos de nens robats.  Per part del PDeCAT, Jordi Xuclà ha lamentat que no hi hagi un "consens absolut" de tots els partits i ha acusat Cs i PP d'escudar-se amb la crítica per haver aprovat l'exhumació per decret i no entrar en el fons del tema. "Se'ls veu el plumero", ha manifestat Xuclà, que també ha dit que durant la tramitació parlamentària demanaran que s'il·legalitzi la Fundació Francisco Franco, que es retirin tots els títols i reconeixements atorgats durant la dictadura i també l'anul·lació de l'Audiència Nacional, entre d'altres. "Insatisfacció" a Podem Tot i que el grup de Podem hi ha donat suport, ha mostrat la seva "insatisfacció" pel contingut del decret, on es diu que només poden estar enterrats al Valle de los Caídos "víctimes de la contesa". Aquest és l'argument legal usat pel govern espanyol per tal d'exhumar Franco. "No va ser una contesa sinó que hi va haver un cop d'estat avant-sala d'una guerra i una dictadura de 40 anys, no caurem en la mentida dels dos fronts, no es pot igualar assassins amb víctimes", ha dit el diputat Antonio Gómez-Reino Varela.  Per a Podem, els seus vots a favor "no són un xec en blanc" i han demanat al govern del PSOE que sigui més agosarat i "enterri el franquisme". "Avui els donarem suport en el decret però els demanem que demà ens ajudin a enterrar el franquisme", ha declarat la diputada Eva García Sempere.  Cs i PP mantenen l'abstenció Cs i PP no s'han mogut de les crítiques que han fet durant les darreres setmanes al govern de Sánchez en aquest tema. Les dues formacions critiquen que opti pel decret llei i, per a Cs, caldria haver-ho tramitat com un projecte de llei. El secretari general del partit, José Manuel Villegas, ha dit des de la tribuna que es tracta d'una "cortina de fum" per tapar "els nyaps" del govern de Sánchez i que no pensen ser-ne "còmplices" ja que "a la immensa majoria d'espanyols no els preocupa aquest tema".  Per part del PP, el diputat i exministre Jorge Fernández Díaz també s'ha mantingut en les crítiques al govern. A més, ha dit que és "greu" que la decisió d'exhumar Franco es prengui amb els vots de Podem i "dels que volen trencar Espanya".  El PSOE demana que reconsiderin l'abstenció  Durant les intervencions, la portaveu socialista, Adriana Lastra, ha instat Cs i PP a repensar-se l'abstenció. "Espanya es mereix la unitat en aquest tema, els apel·lo a reconsiderar la seva posició i tancar junts el capítol més negre de la nostra història per dignitat democràtica", ha dit Lastra, que considera que "no es poden abstenir de la democràcia, la dignitat, la justícia i la reparació històric".   Les paraules de Lastra, però, han topat amb la negativa del PP. "Ho lamento perquè ens ha implorat el canvi en el vot, però no em commou, no els acompanyarem en aquesta aventura", ha dit Fernández-Díaz.  El procediment administratiu avança Paral·lelament a la convalidació d'aquest decret al Congrés, el procediment administratiu per exhumar Franco avança. El govern espanyol ha donat 15 dies hàbils a la família Franco perquè els comuniqui on vol que traslladin les restes del dictador (que està embalsamat). Si no ho fan, serà el propi govern espanyol qui decidirà on portar-lo. Aquest termini acaba el divendres vinent, 21 de setembre.

Summary: El Congrés avala el decret per exhumar Franco del Valle de los Caídos amb l'abstenció de PP i Cs


Una persona ha mort aquest diumenge a la tarda en sortir de la via i bolcar una furgoneta a la C-14 a Artesa de Segre (Noguera). Segons ha informat el Servei Català de Trànsit (SCT), l'avís del sinistre s'ha rebut a les 13.53 hores al quilòmetre 107 de la C-14, entre Ponts i Artesa de Segre. Per causes que encara es desconeixen, una furgoneta que viatjava en sentit Lleida ha perdut el control, ha impactat al voral dret contra un pas de camí de formigó i ha quedat bolcada al mig de la calçada. Com a conseqüència de l'impacte, el conductor de la furgoneta ha mort, una altra persona ha quedat ferida i dues més han resultat il·leses. 3 dotacions dels Bombers de la Generalitat, 4 patrulles dels Mossos d'Esquadra i efectius del Sistema d'Emergències Mèdiques han treballat en l'accident, que ha obligat a tallar la C-14 a la zona durant més d'una hora i a donar pas alternatiu a continuació.

Summary: Un mort en sortir de la via i bolcar una furgoneta a la C-14 a Artesa de Segre


La majoria de Comunitats Autònomes han coincidit, a la sortida del Consell de Política Fiscal i Financera a criticar el ministre d’Hisenda en funcions, Cristóbal Montoro, per no variar la seva posició respecte l’objectiu del dèficit marcat per el 2016 (0,3% del PIB). El conseller d’Hisenda de la Generalitat Valenciana, Vicent Soler, ha assegurat que Montoro “viu fora de la realitat” i ha explicat que el ministre “fastigueja” a tots els ciutadans. “Sap que no podem baixar un cèntim i ens obliga a retallar”, ha denunciat Soler que ha expressat la seva intenció de no perjudicar a polítiques socials. La seva homòloga andalusa, Maria Jesús Montero, ha afirmat que Hisenda fa un relat “interessat” al culpar a les CCAA per haver incomplert l’objectiu de dèficit de 2015. La consellera ha criticat Montoro per no haver ofert cap proposta per “destensar la situació entre les comunitats i l’Estat” i ha parlat de la necessitat d’un canvi “urgent” d’un govern, ha dit, que pretén que la recuperació econòmica no arribi a les famílies. En aquest sentit, el conseller d’Hisenda de Castella la Mancha, Juan Alfonso Ruiz, ha coincidit amb la seva homòloga andalusa al assegurar que el govern espanyol només persegueix que la recuperació econòmica arribi a les entitats financeres.  De la mateixa manera que ha fet la consellera d’Andalusia, Ruiz ha criticat la distribució del dèficit que Montoro ha marcat per el 2016 del 0,3% del PIB. “La distribució del dèficit és radicalment injusta i no es pot demonitzar les CCAA”, ha replicat el conseller. Ruiz ha explicat que no es pot traslladar a la Unió Europa (UE) que son les comunitats les que incompleixen perquè Europa no sap com es distribueix el dèficit entre les diferents administracions. El conseller manxec ha parlat de la necessitat d’un canvi en el model de finançament. Juan Alfonso Ruiz ha criticat que en la reunió entre les CCAA i Montoro no s’hagi pres cap decisió i que només hagi estat un “intercanvi d’opinions”. La consellera andalusa també ha explicat que no hi ha hagut cap possibilitat d’acord i ha criticat al Ministeri d’Hisenda per convocar el CGPF a les 18h de la tarda. “Sembla que ho faci expressament perquè no hi hagi debatj, ja que algunes CCAA que ens hem de desplaçar lluny no ens podem quedar a tota la reunió”, ha dit la consellera. A banda de Catalunya,  la resta de territoris a l’Estat, sobretot les governades per el PSOE, com les Illes Balears, Extremadura o Aragó, també han mantingut posicions similars respecte l’objectiu de dèficit i asseguren que és molt difícil o gairebé impossible complir l’objectiu de dèficit.

Summary: Montoro xoca amb les comunitats autònomes per la flexibilització de l'objectiu de dèficit


La Rifa de Nadal ha deixat 310.000 euros a la ciutat de Vic. Així doncs, a la capital d'Osona s'han venut dos dècims del segon premi, el 04536, i també una sèrie d'un cinquè premi, el 39415. En concret, els dècims del segon premi, guardonats amb 125.000 euros cadascun, s'han venut als estancs del carrer Virrei Avilés i el de la Rambla del Passeig. D'altra banda, la sèrie del cinquè premi (60.000 euros) s'ha venut des de l'administració número 3, coneguda com el Cau del Drac, que el Nadal de l'any 2005 va repartir 510 milions d'euros de la grossa de Nadal. Tot i el premi, aquest dijous hi havia poc ambient a l'administració vigatana, a excepció d'algun client que entrava per felicitar els propietaris. L'administrador, Miquel Colina, s'ha mostrat molt content i ha explicat que s'ha venut tot per finestreta. Colina espera que tots els premis que s'han repartit a Vic, però també els que han caigut a Manlleu, facin agafar il·lusió als compradors osonencs de cara al sorteig del 6 de gener.

Summary: Vic esgarrapa pessics del segon premi i reparteix una sèrie d'un cinquè de la Rifa de Nadal


Les protestes de les 'armilles grogues' a França han tornat a col·lapsar aquesta nit el pas fronteres de la Jonquera. Els concentrats francesos, que denuncien els preus dels carburants i la pèrdua de poder adquisitiu de la població, fan talls a le Boulou i provoquen retencions de fins a catorze quilòmetres al cantó català de la frontera. El Servei Català de Trànsit (SCT( ha anunciat que s'ha tallat el trànsit a Figueres en direcció França. A partir d'aquí, es fan desviaments per la sortida 3 de l'AP-7 cap a la carretera N-II per als turismes. Hi ha circulació restringida per als camions, per als quals s'han habilitat novament aparcaments.

Summary: Les protestes de les 'armilles grogues' tornen a col·lapsar la Jonquera


Desarticulat un grup criminal que havia segrestat dos homes a Reus. Mossos d'Esquadra de la Divisió d'Investigació Criminal van detenir aquest dilluns 12 de març dos homes, de nacionalitat marroquina, de 30 i 32 anys i veïns de Riudoms i de Reus, com a presumptes autors de dos delictes de segrest, tràfic de drogues, falsificació de document, tinença il·lícita d'armes i grup criminal. Aquestes detencions se sumen a les tres practicades el 29 de gener a Reus, quan agents de la Unitat Central de Segrests i Extorsions (UCSE) i el Grup Especial d'Intervenció (GEI) van detenir 'in fraganti' tres homes de 32, 29 i 19 anys respectivament, de nacionalitat marroquina i veïns de Reus, quan transportaven una persona segrestada en el maleter d'un vehicle de lloguer amb la matricula manipulada. La investigació es va iniciar el passat 28 de gener a partir de la denúncia d'un veí de Reus qui va explicar a la policia que havien segrestat el seu germà i a un amic seu i li exigien diners per alliberar-los. Segons informen fonts policials, els agents de la UCSE, que es van fer càrrec immediatament del cas, van acreditar que els detinguts van segrestar la primera víctima a la capital del Baix Camp quan es trobava al carrer. Els segrestadors van utilitzar l'home com a esquer per fer una trobada amb la segona víctima i així poder segrestar-lo també.   Els segrestadors van demanar a la família de les víctimes un rescat de milers d'euros per alliberar-los amb vida. Per augmentar la pressió i aconseguir les seves exigències els feien arribar proves que estaven maltractant els dos homes retinguts.   Fruit de la pressió policial i la coordinació amb la família, els segrestadors van alliberar al primer segrestat, la persona que havien utilitzat com a esquer per segrestar el seu objectiu real.   Les gestions policials van continuar per tal d'alliberar l'home que encara continuava retingut.   Els investigadors van tenir coneixement que els segrestadors tenien intenció de fer un trasllat de la víctima que encara tenien retinguda. Per aquest motiu van establir un dispositiu policial, conjuntament amb membres del GEI,  que va permetre alliberar la persona segrestada i detenir tres dels segrestadors en un polígon industrial de Reus, mentre traslladaven la víctima lligada i amb els ulls tapats a l'interior del maleter d'un vehicle.   El segrestat va haver de ser traslladat a l'hospital ja que presentava diverses ferides, conseqüència del maltractament sofert durant el captiveri.   Els dies posteriors a l'alliberament, els mossos van portar a terme diverses diligències i una entrada i escorcoll en una masia de Maspujols, prop de Riudoms, on els segrestadors van tenir captiu a una de les víctimes. Allà van intervenir una destral i un revòlver amb la que els segrestadors van amenaçar diversos cops el segrestat i una pala amb la qual el van colpejar.   El dia 1 de febrer, els tres detinguts van passar a disposició del Jutjat d'Instrucció 2 de Reus que va decretar l'ingrés a presó.   Investigació oberta per desarticular el grup criminal   Amb els segrestats alliberats i els tres homes detinguts ingressats a la presó, la Unitat Central de Segrests i el Jutjat d'Instrucció 2 de Reus van continuar la investigació, donat que faltava per detenir el cap de l'organització i principal instigador del segrest.   El 12 de març es va establir un segon dispositiu policial que va permetre localitzar i detenir els altres membres del grup que havien organitzat el segrest.   Els dos arrestats que sumen 26 antecedents policials, la majoria per delictes violents i contra la salut pública, han passat aquest dimecres al matí a disposició del jutjat que coneix de la causa.

Summary: Desarticulat un grup criminal que va segrestar dos homes a Reus


El Departament de Salut ha informat aquest dilluns d'una segona dona embarassada afectada pel virus Zika a Catalunya, a més d'un nou cas en un home. Així, s'eleva a nou el total de persones infectades, cinc homes i quatre dones, dues d'elles en estat de gestació. Tots ells haurien contret la malaltia per la picada d'un mosquit del gènere Aedes als països d'Amèrica del Sud i Central on havien viatjat, segons l'Agència de Salut Pública. Fonts del Departament han confirmat a l'ACN que l'estat de salut de la segona dona embarassada afectada per Zika és bo i no es troba hospitalitzada, igual com va passar en el primer cas, que es va donar a conèixer fa poc més d'una setmana. Catalunya continua sent el territori amb més casos detectats i l'únic en què s'han registrat dones embarassades afectades per Zika, segons les dades del Ministeri de Sanitat, que ha anunciat un protocol de seguiment del període de gestació, acordat amb les comunitats autònomes i la Sociedad Española de Ginecología y Obstetricia. Aquest pla d'actuació contempla una revisió cada dues setmanes amb ecografies per controlar el creixement i la morfologia del fetus en dones ja diagnosticades amb el virus. D'altra banda, el document especifica que la detecció del Zika en embarassades que presentin símptomes es farà a través de mostres d'orina i sang, mentre que es prestarà especial atenció als casos de microcefàlia o calcificacions intracranials tot i que no s'hagi registrat la infecció abans. A més, es reitera a les dones embarassades la recomanació de no viatjar als països on el virus està més actiu. En qualsevol cas, el Ministeri de Sanitat aclareix que "no existeix una evidència que suggereixi que les gestants siguin la població més susceptible d'adquirir la infecció del virus Zika o que aquest es manifesti amb més virulència", però matisa que "constitueixen el principal grup de risc, donat l'increment observat de casos de microcefàlia i altres malformacions en nounats de dones que han estat infectades", una relació que "està sent investigada".

Summary: Salut confirma un segon cas de dona embarassada afectada pel virus Zika


El Síndic qualifica "d'inadmissible" l'estat de la línia en arribar a Vic ACN Vic.-Els alcaldes d'Osona s'han afegit a la queixa que ha pilotat la Cambra de Barcelona i han exigit al Síndic de Greuges, Rafael Ribó, posar fi d'una vegada per totes a les deficiències de la línia R3 de Rodalies. Ribó, que ha agafat el tren conjuntament amb el president de la Cambra, Joan Canadell, ha arribat a Vic des de Barcelona als volts de les 12, un quart d'hora més tard del previst. En arribar, Ribó ha qualificat d'"inadmissible" l'estat en el qual es troba la línia i que moltes estacions es troben "deixades de la mà de Déu". A les portes de l'estació, la Cambra, els batlles presents i altres ens territorials han entregat la corresponent queixa al Síndic.

Summary: Els alcaldes d'Osona s'afegeixen a la queixa de la Cambra i exigeixen inversions a l'R3


El jutjat penal 4 ha absolt l'activista antifeixista acusat de llançar una cadira a un agent dels Mossos d'Esquadra durant les mobilitzacions del 6 de desembre passat contra un acte de Borbònia i Vox a Girona. L'activista s'enfrontava a 15 mesos de presó per un delicte d'atemptat a agent de l'autoritat i a pagar 175 euros pels danys causats a una càmera que duia el mosso. El cas va arribar a judici el 23 d'octubre. La sentència conclou que "no ha quedat acreditat" que fos l'acusat qui va tirar la cadira contra la línia policial i subratlla que, al judici, l'agent "no va ser capaç d'identificar fefaentment" l'activista com el responsable del llançament.  Els fets es remunten a la manifestació antifeixista del 6 de desembre a Girona contra un acte organitzat per Borbònia, que comptava amb el suport de Vox, per commemorar els 40 anys de la Constitució espanyola. La Plataforma Antifeixista Gironina va convocar la manifestació per mostrar el rebuig a la presència de l'extrema dreta a la ciutat. La manifestació va acabar amb dues càrregues dels Mossos d'Esquadra, que havien blindat el perímetre interior de la plaça U d'octubre de 2017 amb un fort dispositiu de la Brigada Mòbil (Brimo) i l'Àrea Regional de Recursos Operatius (ARRO).  La segona, va ser a l'encreuament entre el carrer Eiximenis i Jaume I on alguns manifestant van llançar cadires de la terrassa d'un bar contra els agents. El 23 d'octubre, el penal 4 va jutjar Musta Lackhar per, suposadament, haver tirat una de les cadires que va impactar contra un mosso i va provocar desperfectes a una càmera que duia l'agent.  La sentència declara provat, tal com ell mateix va reconèixer al judici, que l'activista va participar en la manifestació antifeixista però conclou que "no ha quedat acreditat" que fos la persona que va llançar la cadira que va trencar la càmera.  "Ens trobem davant de versions contradictòries entre els agents actuants i l'acusat però és que, a més, el testimoni presencial dels fets no ha pogut identificar correctament l'acusat en l'acte de judici", recull la sentència que afegeix que, per aquest motiu, existeixen "dubtes" que obliguen a dictar una sentència absolutòria.  En concret, el jutjat exposa que l'agent contra qui va impactar la cadira "no va ser capaç d'identificar fefaentment l'acusat com la persona responsable del llançament" declarant, al judici, que "segurament era ell perquè té una cara molt semblant". "No l'identifica degudament", afegeix la sentència.  Per això, el jutjat conclou que "no pot entendre's acreditat que l'acusat cometés el delicte d'atemptat del qual l'acusaven" i l'absol.

Summary: Absolt l'activista antifeixista acusat de llançar una cadira a un mosso durant les mobilitzacions del 6-D a Girona


L'Acadèmia del Cinema espanyol ha escollit 'Estiu 1993' com a candidata espanyola als 90è Premis Oscar en la categoria de Millor pel·lícula de parla no anglesa.  La cinta, intimista i rodada íntegrament en català, s'ha imposat al film històric '1898. Los últimos de Filipinas', dirigida per Salvador Calvo, i la coproducció catalana 'Abracadabra' de Pablo Berger. L'opera prima de Carla Simon acumula, així, un nou reconeixement, entre els quals destaca el premi de la Millor òpera prima a la 67a edició del Festival de Berlín, el gran premi de la secció Generation Kplus del mateix certamen, la Bisnaga d’Or del Festival de Màlaga i va ser distingida com la millor al Cannes Écrans Juniors. La cinta espera ara tenir més sort que 'Pa Negre' d'Agustí Villaronga el 2012, quan va ser seleccionada per l'acadèmia espanyola però que no va superar la preselecció definitiva. Les cinc finalistes a Millor pel·lícula de parla no anglesa es coneixeran el 23 de gener. A més, la pel·lícula també va rebre el premi a la millor direcció del Festival de Cinema de Buenos Aires i el guardó al millor llargmetratge i nova crítica en el 10è Festival Internacional de Cinema en Català (FIC-CAT). La cinta explica la història de la Frida, una nena de sis anys que afronta un primer estiu amb una nova família després de la mort de la seva mare. El film està basat, en part, en la infància i els records de la directora.  La Frida és la protagonista d’'Estiu 1993', però és, alhora, Carla Simón, la directora del film, que relata la seva pròpia història quan als 6 anys, després de perdre la mare i quedar-se òrfena, va anar a viure amb els tiets i la cosina, que a partir d’aleshores passarien a ser pares i germana. Un petit canvi semàntic, però un terratrèmol intern.  42 llargmetratges aspirants a la cursa de Hollywood En total, 42 llargmetratges espanyols estrenats entre l'1 d'octubre de 2016 i 30 de setembre del 2017 aspiraven a concórrer a les 90 edició dels Oscar. La gala tindrà lloc el 4 de març de 2018 al teatre Dolby de Los Ángeles i tornarà a tenir el còmic Jimmy Kimmel com a presentador.

Summary: 'Estiu 1993' de Carla Simon serà la candidata espanyola als Oscar


El president de la Generalitat, Quim Torra, defensarà a la taula de partits i entitats independentistes que la figura del mediador és la "millor manera" de garantir els acords que es puguin prendre amb el govern espanyol. Així ho ha explicat la portaveu del Govern, Meritxell Budó, durant la roda de premsa d'aquest dimarts al migdia a Palau, posterior al Consell Executiu. El mediador, doncs, es "portarà a debat" a una taula independentista que encara no té data però que s'hauria de celebrar entre aquesta setmana i la que ve. Budó ha afegit que la intenció de Torra és que la Comissió Bilateral abordi els temes de "gestió competencial, però no la resolució del conflicte polític. Tampoc no hi ha data per a la primera reunió d'aquest òrgan. La consellera de Presidència ha recordat que el Parlament va aprovar, la setmana passada, una resolució que defensava el mediador per a la taula entre governs. Torra i JxCat consideren que és una figura indispensable, però Pere Aragonès i ERC no volen que, si l'Estat no l'accepta, es dinamiti el diàleg entre Generalitat i Moncloa. "Confio que hi hagi acord per la part catalana", ha dit Budó en referència a aquestes diferències entre els socis de Govern. Encara no hi ha decidida la composició total de la delegació catalana per a la taula de governs. Budó sí que ha afirmat que a Torra li sembla bé que Aragonès en formi part. Per la seva banda, la taula de partits i entitats independentistes encara no té data, tot i que s'ha de reunir "el més aviat possible". El Govern vol que aquesta reunió no sigui pública per treure'n pressió, a diferència de l'anterior. Budó ha defensat que la Comissió Bilateral ha de servir per treballar els temes de "gestió competencial", però no de resolució del conflicte polític. És per això que Torra hi ha traslladat els 44 punts que el president espanyol, Pedro Sánchez, li va fer arribar la setmana passada. El president de la Generalitat creu que la Comissió Bilateral i la taula entre governs poden funcionar "en paral·lel". Budó ha afegit que considera "més urgent" reunir els dos executius.

Summary: Torra defensarà a la taula independentista que el mediador és la "millor manera" de garantir els acords amb la Moncloa


La National Portrait Gallery de Londres, amb col·laboració amb el Museu Picasso de Barcelona, acollirà a partir del dijous 6 d'octubre i fins al 5 de febrer del 2017 una de les retrospectives més grans que s'han fet mai sobre retrats de Picasso. La mostra inclou prop de 80 obres que recullen totes les fases artístiques de l'artista malagueny, des dels retrats més realistes de la seva joventut fins als més figuratius en la seva última etapa. "És la primera vegada que la National Portrait Gallery acull una exposició que va més enllà del retrat fotogràfic estricte", explica la comissària de la mostra, Elizabeth Cowling. L'exhibició arribarà al museu Picasso de Barcelona el mes de març. 'Picasso Portraits' repassa "tota la carrera de Picasso i tots els mitjans que va utilitzar, excepte la ceràmica", destaca Cowling. L'obra més primerenca data del 1882 i és un autoretrat que el pintor va fer quan tenia aproximadament 14 anys. "És una obra cedida pel Museu Picasso de Barcelona, que ha estat un soci molt generós", explica Cowling. L'obra més tardana és un autoretrat que l'artista va fer l'any 1972, vuit mesos abans de morir, i en el qual s'hi representa com un crani. D'entre les obres més representatives hi ha un dels seus autoretrats més populars, 'Autoretrat amb paleta', del 1906, el 'Retrat d'Olga Picasso', del 1923, 'Dona amb barret (Olga)' del 1935 i 'Retrat de Jaume Sabartés amb gorguera i barret' del 1939, entre d'altres. Museus com el Centre Pompidou de París o l'Art Institute de Chicago també han cedit obres, contribuint a fer de 'Picasso Portraits' la retrospectiva més extensa de l'artista des de l'exposició 'Picasso and Portraiture' que es va poder veure al MoMa de Nova York i al Grand Palais de París l'any 1996. Reinventar el retrat i la fotografia "Evidentment Picasso va néixer molt després de la invenció de la fotografia però durant la seva infància va ser un art que es va desenvolupar molt", explica Cowling, que destaca la influència "que la fotografia que es feia a Madrid i a Barcelona" va tenir sobre l'artista. Picasso "trenca amb la concepció que tenien molts artistes, que consideraven la fotografia i el retrat un art passat de moda" i no només "reivindica el paper de la fotografia" sinó que "la reinventa". Segons Cowling, el fet que Picasso "no treballes per cap mecenes li va permetre desplegar una llibertat creativa extraordinària". Si bé els protagonistes dels retrats són clàssics i convencionals, amics, familiars, artistes i d'altres coneguts de Picasso, és en "la varietat d'estils i tècniques utilitzades" que l'artista transforma el concepte de retrat. "No trenca pel que fa a l'objecte del retrat, que gairebé sempre són personatges individuals, amb l'excepció dels retrats grupals de 'Las Meninas'", explica Cowling. En canvi "no només els materials sinó també les tècniques que utilitza són infinitament variades". Estreta col·laboració amb el Museu Picasso El Museu Picasso és un dels co-organitzadors de la mostra, sense els quals, segons Cowling "l'exposició no hagués estat possible". "Hem cedit moltes obres de la col·lecció del museu", explica Emmanuel Guigon, director del Museu Picasso, "sobretot finals del segle XIX i principis del XX". Són obres "de l'època dels 'Quatre Gats' i també del període blau de París". A més, el museu també ha cedit les sèries sobre 'Las Meninas', que segons Guigon, "són autèntiques obres mestres". L'exposició 'Picasso Portraits' serà a la National Gallery de Londres fins al 5 de febrer i a partir del mes de març es podrà veure al museu Picasso de Barcelona.

Summary: Londres acull una de les retrospectives més grans sobre el Picasso retratista


L’escriptor, periodista i músic Ramon Chao ha mort a Barcelona als 82 anys. Nascut a Vilalba el 1935, era pare del cantant Manu Chao i germà del teòleg i escriptor Xosé Chao Rego. Va emigrar a França el 1956 per estudiar piano.  A París, va dirigir emissions radiofòniques en gallec i va ser corresponsal de la revista ‘Triunfo’. Va treballar a la premsa i televisió franceses i va ser col·laborador de ‘Le Monde Diplomatique’ i és autor d’una vintena de llibres.

Summary: Mor l’escriptor i periodista Ramon Chao als 82 anys


Nova cassolada de protesta del moviment independentista, aquesta vegada per posar de manifest el rebuig a l'empresonament de nou consellers del Govern de Carles Puigdemont, destituït per l'executiu de Mariano Rajoy en virtut de l'aplicació de l'article 155. Les olles i cassoles han començat a sonar a les deu de la nit a places i carrers d'arreu del país. La protesta denuncia l'ordre d'empresonament de l'Audiència Nacional del vicepresident Oriol Junqueras, les conselleres Dolors Bassa i Meritxell Borràs i els consellers Raül Romeva, Carles Mundó, Joaquim Forn, Josep Rull, Jordi Turull i Santi Vila. La jutge Carmen Lamela instrueix contra ells una causa pels delictes de rebel·lió, sedició i malversació de cabals públics.

Summary: Cassolada a nombrosos municipis de Catalunya contra l'empresonament de nou consellers del Govern de Puigdemont


La UGT-Terres de Lleida ha emès un comunicat on exigeix que cap treballador de la campanya de la fruita cobri per sota del que marca el conveni. Aquest acord estableix que els temporers que treballen a la campanya de la fruita han de percebre 6,18 euros, "ni un cèntim menys", segons recorda Antonio Rodríguez, secretari general de la FICA (Federació d'Indústria, Construcció i Agro) del sindicat. La UGT-Terres de Lleida també demana no criminalitzar el sector agrari ja que la gran majoria d'empresaris compleix amb la normativa laboral. La UGT-Terres de Lleida aconsella als temporers que no percebin la quantitat que marca el conveni que ho denunciïn d'immediat, ja sigui directament a Inspecció de Treball o a través del mateix sindicat. L'organització creu que "cal acabar ja amb aquesta pràctica que fa anys que venen denunciant i que acostuma a ser minoritària al sector agrari, ja que la majoria d'empresaris agrícoles fa anys que compleixen la llei i ofereixen uns serveis i habitatge dignes als temporers". “No hem de criminalitzar tot el sector, però sí perseguir aquells minoritaris que no compleixen la llei", afirma Rodríguez.   La UGT-Terres de Lleida està mantenint reunions aquests dies amb totes les parts implicades per tal de trobar solucions a aquesta problemàtica.

Summary: La UGT de Lleida exigeix que cap treballador de la campanya de la fruita cobri per sota del que marca el conveni


El Guitar BCN ha anunciat els primers noms de la seva programació de l'edició del 2017. Pat Metheny actuarà en un format íntim a la sala Barts i Scott Bradlee's Postmodern Jukebox oferirà un concert a l'Auditori del Fòrum. El festival, que l'any passat va superar els 50.000 espectadors, començarà el 23 d'octubre amb el concert inaugural dels Lambchop, una banda de so americana, provinent de Nashville i que arribaran amb nou disc sota el braç.  El 16 de març, Hindi Zahra, autèntica revelació de l'escena marroquina més contemporània, actuarà a la sal Barts. Posteriorment, el 8 d'abril, el festival oferirà l'actuació d'Scott Bradlee's Postmodern Jukebox, una formació que agermana l'esperit i l’estètica dels cabarets vintage amb un repertori farcit de nous clàssics populars, dels hits de Madonna a sintonies de programes televisius com Family Guy, passant per adaptacions swing de Lady Gaga i Radiohead. El 27 de maig a la sala Barts tindrà lloc la vetllada 'An Evening with Pat Metheny', un format íntim que oferirà el guitarrista talentós nord-americà després de sis anys de la seva darrera visita a Barcelona. Metheny arribarà acompanyat dels músics Antonio Sánchez, Linda Oh i Gwilym Simcock. També, enguany el festival acollirà el 16 de febrer a la sala Apolo la presentació oficial a Barcelona del nou treball discogràfic de León Benavente. El grup, format per Abraham Boba, Luis Rodríguez, César Verdú i Eduardo Baos, practica un indie rock molt personal, plegat de melodies, tocs genuïnament 80's i lletres carregades de missatge. Per últim, i tancant aquesta primera tongada de confirmacions, el saragossà Borja Laudo, més conegut com Bigott, estrenarà noves cançons i repassarà el seu repertori indie pop a la sala Bikini el 29 d'abril.

Summary: Pat Metheny, Scott Bradlee's Postmodern Jukebox i Lambchop, al Guitar BCN 2017


El Jutjat Contenció Administratiu número 1 de Girona ha admès a tràmit un recurs presentat per la CUP contra l'acord de ple de cartipàs. Segons denuncia la formació, CiU ha contractat vuit persones com a eventuals per ocupar càrrecs de direcció a àrees tècniques. El regidor Lluc Salellas ha explicat que la llei prohibeix aquests nomenaments i obliga els ajuntaments a obrir concursos públics per nomenar aquest tipus de càrrecs. Per això, la formació vol que la justícia impugni l'acord de ple. La CUP reivindica que al consistori hi ha tècnics qualificats per ocupar càrrecs de direcció d'àrea i critica aquesta praxi. Segons apunta, aquests càrrecs cobren entre 40.000 i més de 70.000 euros anuals.  El grup municipal de la CUP ja va alertar d'aquesta situació en el ple de l'aprovació del cartipàs, el passat mes de juny. Segons denuncia la formació, el govern de CiU ha situat en càrrecs de direcció d'àrees tècniques persones que ha contractat com a eventuals. Una pràctica que, segons la CUP, contradiu la llei ARSAL que determina que aquest tipus de càrrecs s'han de designar a través de concursos públics. Concretament, el partit alerta que hi ha vuit persones que han estat contractades "a dit" per CiU per ocupar càrrecs de direcció. Es tracta del gerent, Albert Riera, el cap de gabinet, Francesc López, el coordinador de Programes, Jordi Moner, la coordinadora de Ciutadania, Clara Sánchez Castro, el coordinador de Sostenibilitat , Narcís Sastre, la coordinadora de Promoció i Ocupació, Georgina Andreu, el coordinador d'Arts Escèniques, Francesc Xavier Tena i l'assessor jurídic, Joaquim Oliva.  "Són persones que clarament tenen un càrrec directiu perquè quan hem demanat alguna informació d'aquestes àrees ens han dit que tractem directament amb  ells", ha manifestat Lluc Salellas. Segons el regidor de la CUP, aquest tipus de contractacions s'havien donat ja el mandat passat però ara ha crescut tant en nombre de persones com en pressupost assignat.  A més, des de la formació apunten que dins el consistori hi ha tècnics "sobradament qualificats" que, en cas de convocar-se un concurs públic, podrien optar a dirigir aquestes àrees de l'ajuntament.  Salellas ha explicat que han recorregut a la justícia perquè l'equip de govern no ha mogut peça tot i les denúncies públiques de la formació. Ara, un cop el recurs ha estat admès a tràmit, la CUP espera que el jutjat impugni l'acord de ple del cartipàs pel que fa als càrrecs de direcció ocupats per personal eventual . Els sous d'aquestes vuit persones oscil·len entre 40.000 i més de 70.000 euros.

Summary: La CUP porta als tribunals l'Ajuntament de Girona per contractar "a dit" personal eventual per ocupar càrrecs directius


Des del grup de lletrats voluntaris consideren la decisió d'"inaudita" a més d'un "allargament injustificable" de la instrucció ACN Girona.-El jutjat que instrueix la causa contra els policies espanyols per les càrregues de l'1-O a Girona ha suspès les declaracions dels agents que estaven previstes per aquest dilluns. Els advocats voluntaris que representen els ferits no han rebut encara la confirmació oficial, però el motiu és que l'Advocacia de l'Estat s'ha personat a la causa i ha demanat més temps a la magistrada per poder-se-la estudiar amb deteniment. Una petició a la que la instructora ha accedit, per això ara haurà de fixar un nou dia per a les declaracions dels policies. Els lletrats que representen els ferits de l'1-O per les càrregues de la policia consideren que es tracta d'una decisió "inaudita" i que suposa una "falta de respecte" a totes les "víctimes", a més d'un "allargament injustificable" de la instrucció. Aquest dilluns al matí estava previst que els membres de la policia espanyola que s'han identificat i que van protagonitzar les càrregues durant l'1-O al Col·legi Verd de Girona comencessin a declarar davant del jutge. Però un requeriment de l'Advocacia de l'Estat, que s'ha personat fa pocs dies a la causa, ha fet que la magistrada optés per donar-los més temps per poder-se estudiar bé els fets, i per tant, ha suspès la compareixença dels agents. Tot plegat ha sorprès als advocats voluntaris que representen els ferits per les càrregues policials. De fet, un dels lletrats que es fan càrrec del cas, Albert Carreras, considera que la de la instructora és una decisió "inaudita" i dona per fet que respon a que la part que es persona és l'Advocacia de l'Estat. "Quan es tracta de defensar assumptes ordinaris no es donen aquests ajornaments, però suposem que com que es tracta de l'Advocat de l'Estat sí que s'ha donat", ha lamentat Carreras. El lletrat explica que "encara no saben oficialment" les causes i que un cop se'ls notifiqui el motiu prendran les mesures necessàries i faran arribar les "protestes" que siguin pertinents. "Es tracta d'una irregularitat més que estem patint en aquest procediment", ha reblat. Allargament "injustificat" Carreras ha reconegut que la decisió de la magistrada "no suposa res irreparable" però sí que allarga "de manera injustificada" la instrucció d'una causa, "que ja és molt densa" per la quantitat de material i documentació que hi ha. L'advocat també considera que tot plegat és una "falta de respecte" cap a "les víctimes" que estan personades i que estan seguint la investigació. "No és la millor forma de tractar una multitud d'afectats la manera com s'està portant aquesta instrucció", ha conclòs Carreras.

Summary: Suspenen les declaracions dels policies espanyols investigats per l'1-O a Girona a petició de l'Advocacia de l'Estat